ኮርፖሬሽኑ ሜቴክ የ9 ነጥብ 4 ቢሊየን ብር ኪሳራ እንዳደረሰበት ገለፀ
የብረታብረትና ኢንጂነሪንግ ኮርፖሬሽን (ሜቴክ) ለመገንባት ዉል የገባባቸዉን የስኳር ፋብሪካዎች በተያዘዉ ጊዜ ባለማጠናቀቁ ብቻ ስኳር ኮርፖሬሸን የ9ነጥብ4 ቢሊየን ብር ኪሳራ እንደደረሰበት ገልጿል። መንግስት በመጀመሪያዉ የእድገትና ትራንስፈርሜሽን እቅድ ለመገንባት ካቀዳቸዉ 10 የስኳር ፋብሪካዎች ማሳካት የቻለዉ 5ቱን ብቻ መሆኑን በኮርፖሬሽኑ የኮርፖሬት ኮሚዩኒኬሽን ስራ አስፈጻሚ አቶ ጋሻው አይችሉህም ተናግረዋል፡፡እነዚህም የተንዳሆ፣ የከሰም፣ የአርጆ ዴዴሳ እንዲሁን የኦሞ ኩራዝ ቁጥር 2 እና 3 ስኳር ፋብሪካዎች ናቸዉ ብለዋል አቶ ጋሻው።በተያዘዉ 2011 የበጀት አመትም የ2 ስኳር ፋብሪካዎች ግንባታ ይጠናቀቃል፤ እነዚህም የጣና በለስ ቁጥር 1 እና የኦሞ ኩራዝ ቁጥር 1 ስኳር ፋብሪካዎች ናቸዉ።አሁን ላይ ነባሮቹን የወንጂ ሸዋ፣ መተሃራና ፊንጫኣን ጨምሮ አሁን ግንባታቸዉ ከተጠናቀቁት 5 ፋብሪካዎች ጋር ሀገሪቱ 8 ስኳር ማምረት የሚችሉ ፋብሪካዎች እንዳሏትም ተናግረዋል።በግንባታ ላይ የሚገኙት የወልቃይት፣ ኦሞ ኩራዝ ቁጥር 5 እና ጣና በለስ ቁጥር 2 ፋብሪካዎች ሲጠናቀቁና አሁን ካሉት 8 ፋብሪካዎች ጋር ሲደመሩ በ13 ፋብሪካዎች የሀገሪቱ አመታዊ ስኳር የማምረት አቅም 22 ነጥብ 3 ሚሊየን ኩንታል ይደርሳል።ይህም የሀገር ዉስጥ ፍጆታን ከመሸፈንም ባለፈ ለዉጭ ገበያ የሚተርፍ የስኳር ምርት ይኖራል ነው ያሉት ስራ አስፈጻሚው።የሀገሪቱ አመታዊ የስኳር ፍጆታ ከ7 ሚሊየን ኩንታል በላይ ሲሆን፣ አሁን ያለዉ አቅርቦት ግን ከ4 ሚሊየን ኩንታል አይበልጥም በዚህም መንግሰት በየአመቱ እስከ 3 ሚሊየን ኩንታል ስኳር በግዢ ከዉጭ ያስገባል። ይህም መንግስትን ለከፍተኛ ወጪ ዳርጎታል።የአንድ ሰዉ አመታዊ የስኳር ፍጆታ ከ10 ኪ.ግ በላይ ሲሆን አቅርቦቱ ግን ከ7 ኪ.ግ አይበልጥም።ኢትዮጵያ በአለም ላይ ለስኳር ምርት ምቹ ከሚባሉ ሀገራት አንዷ በመሆኗ እስካሁን 30 አለም አቀፍ ኩባንያዎች ከስኳር ኮርፖሬሽን ጋር በሽርክና ለመስራት ፍላጎት አሳይተዋል፤ ከአንዳንዶቹ ጋርም የመግባቢያ ስምምነቶች መፈረሙን አቶ ጋሻው አስረድተዋል።ከ2002 ዓ.ም ጀምሮ ባለፉት 8 አመታት ዉስጥም 30ሺ ሄክታር የነበረዉ የሸንኮራ ልማት አሁን ላይ ከ102ሺ ሄክታር በላይ ደርሷል፡፡ከነባሮቹ ፋብሪካዎች የወንጪ ሸዋ እና ፊንጫኣ ፋብሪካዎች የማስፋፊያ ስራ ተከናዉኖላቸዋል።ከ2003 እስከ 2010 ዓ.ም. መጨረሻ ባለዉ ጊዜ በቀጥታና በተዘዋዋሪ ለ4 ሺህ 500 ዜጎች የስራ እድሎች ተፈጥረዋል።